Cegléd Város Polgármesterétől

2700 Cegléd, Kossuth tér 1.

Levélcím: 2701 Cegléd, Pf. 85.

Tel.: 06/53/511-400



|  |  |
| --- | --- |
| **Ügyiratszám:** C/………./2026 | **Tárgy**: Országos Tornaterem Felújítási Program  **Melléklet:** Megállapodás tervezet |
| **Előterjesztő**: Dr. Csáky András polgármester |  |
| **Szakmai előterjesztő**: dr. Gujka Attila irodavezető,  Ványi Zsolt ügyvezető |  |

**ELŐTERJESZTÉS**

**a Képviselő-testület 2026. február 11-ei ülésére**

**Tisztelt Képviselő-testület!**

A Magyar Kézilabda Szövetség (a továbbiakban: MKSZ) folytatva a megkezdett létesítmény- fejlesztési koncepciójának megvalósítását, újabb tornaterem/tornacsarnok felújítási programot támogató nyílt pályázatot hirdetett meg.

A pályázat meghirdetésének konkrét célja kézilabdázásra alkalmas sportcsarnokok, tornatermek korszerűsítése, strandkézilabda pályák fejlesztése, a kézilabda utánpótlás-nevelés infrastrukturális feltételeinek javítása, a sportág tömegesítésének elősegítése érdekében. Apályázaton a felújítással érintett ingatlan tulajdonosa pályázhat, amennyiben az MKSZ tagjaként nyilvántartott sportszervezettel áll szakmai együttműködésben. A pályázat keretében megújuló energiaforrás kialakítására, valamint labdafogó háló és tartószerkezetének kiépítésére is nyerhető el támogatás**. Kizárólag nem építési engedély köteles felújítások támogatottak.** A pályázaton elnyerhető támogatás min. bruttó 30 millió forint, maximum bruttó 300 millió forint.

Nyertes pályázat esetén az ingatlanokra irányuló fejlesztést az MKSZ által pályázati eljárást követően kiválasztott vállalkozás(ok) végzi(k) el. A pályázónak tehát saját hatáskörben konkrét beruházási tevékenységet nem kell elvégeznie, nem kell számlákat befogadnia és kifizetnie, valamint nem kell a támogatással elszámolnia. Ez minden esetben az MKSZ feladata.

A megvalósult tárgyi eszköz beruházás, felújítás az ingatlan tulajdonosának a tulajdonába kerül.

Eredményes pályázat esetén MKSZ az ingatlan tulajdonosával megállapodást köt, amelyben többek között vállalnia kell, hogy 15 év határozott időre szóló térítésmentes használati és hasznosítási jogot enged az MKSZ-nek a fejlesztéssel érintett ingatlanon, meghatározott idősávokban. A konkrét idősávok egyeztetésére a megállapodás megkötésekor kerül sor. Az idősávokban való használat jogát az MKSZ külön szerződéssel átengedi valamely MKSZ tagszervezetnek, kézilabdázás, kiemelt utánpótlás-nevelése feladatok ellátása céljára. Az ingatlan tulajdonosának vállalnia kell továbbá, hogy a beruházás lezártát követően a tulajdont 5 évig nem idegeníti el, illetőleg ezen időtartam alatt kézilabda sportágban sportcélú hasznosításra kötelezett.

A pályázati felhívás alapján lehetőség nyílik arra, hogy a 2023-ban átadott, kizárólagos önkormányzati tulajdonban álló Gál József Sportcsarnok épületére a Ceglédi Kézilabda Klub SE/CKKSE Handball Kft-vel közös szakmai program keretében, **50 kVA teljesítményt meg nem haladó napelem kerüljön telepítésre**, **továbbá lehetőség nyílna olyan további fejlesztésekre, beszerzésekre, melyek a létesítmény működtetését segítik (tűzjelző rendszer által is vezérelhető labdafogó háló, térelválasztó, sportpadló védelem).**

A hatályos jogszabályok alapján az 50 kVA alatti háztartási méretű kiserőművek (HMKE) tetőre szerelése nem engedélyköteles tevékenység.

**A pályázat beadásának határideje: 2026.02.27.**

**A pályázaton igényelt összeg: 55.000.000 Ft.**

**A pályázat megvalósításához szükséges saját forrás összege: 0 Ft.**

Eredményes pályázat esetén a napelemes rendszer telepítése a Gál József Sportcsarnok villamosenergia-igényének részbeni fedezésével hosszú távon csökkenti az intézmény energiafelhasználási költségeit és növeli az üzemeltetés fenntarthatóságát.

Kérem a Tisztelt Képviselő-testületet, hogy a határozati javaslatot megtárgyalni, és a döntésüket meghozni szíveskedjenek!

**Az előterjesztést a Gazdasági Bizottság, valamint a Jogi – Ügyrendi, Közbiztonsági, Bizottság tárgyalja. A Bizottságok véleménye a Képviselő-testület ülésén helyben kerül kiosztásra jegyzőkönyvi kivonat formájában.**

A döntéshozatal az Mötv. 46. § (1) bekezdésére, valamint (2) bekezdésének *a)* - c*)* pontjára figyelemmel **nyilvános** ülés keretében, a KT. SzMSz 44. § bekezdésének*c)* pontja alapján **minősített** szavazati arányt igényel.

Kelt: Cegléd, 2026.02.03.

Dr. Csáky András

polgármester

**Határozati javaslat**

**Cegléd Város Önkormányzatának Képviselő-testülete**

1. Pályázatot nyújt be a Magyar Kézilabda Szövetség (a továbbiakban MKSZ) „Országos Tornaterem Felújítási Programja – XI. ütem” (I. pályázati kategória: Komplex sportcsarnok és tornaterem – felújítási program) keretében Cegléd Város Önkormányzatának kizárólagos tulajdonában álló Gál József Sportcsarnok vonatkozásában 50 kVA alatti háztartási méretű kiserőmű (HMKE) – napelemes rendszer energiatárolóval – telepítésére, valamint tűzjelző rendszer által is vezérelhető labdafogó háló, térelválasztó, sportpadló védelem kialakítására.

A pályázat megvalósításának helyszíne: **Cegléd**, **Rákóczi út 33.** (Cegléd, belterület 2017/2 hrsz)

A megvalósításhoz igényelt támogatás összege: **55.000.000 Ft**.

A megvalósításhoz szükséges saját forrás összege: **0 Ft**.

1. Kijelenti, hogy a beruházás lezártát követően a tulajdont 5 évig nem idegeníti el, illetőleg ezen időtartam alatt a sportcélú használatát biztosítja.
2. Felhatalmazza a Polgármestert a pályázat sikeres megvalósítása érdekében a szükséges intézkedések és nyilatkozatok megtételére, a pályázat benyújtásához szükséges szakmai együttműködési megállapodás megkötésére az MKSZ tagjaként nyilvántartott sportszervezettel, valamint arra, hogy eredményes pályázat esetén, a beruházás megvalósítására a határozat elválaszthatatlan mellékletét képező megállapodás szerint az MKSZ-szel megállapodást kössön.
3. Utasítja a Ceglédi Sportcsarnok Kft-t és a Ceglédi Közös Önkormányzati Hivatalt a szükséges intézkedések megtételére.

**Határidő**: 1. 2026.02.27. **Felelős**: Dr. Csáky András polgármester

2.4. : azonnal

A határozatot kapják:

Beruházási és Közbiztonsági Iroda és általa

Pénzügyi Iroda – helyben

Ceglédi Sportcsarnok Kft.

Láttam:

Dr. Diósgyőri Gitta

címzetes főjegyző